
Introducere 


Abordarea acestui subiect în vremea noastră se impune din cel puţin trei 
motive: 1) după 1989, Biserica Ortodoxă Română, reluându-şi slujirea filan- 
tropică întreruptă în mod abuziv în 1948 de autorităţile comuniste, are nevoie 
atât de modele de instituţii, cât şi de lucrări filantropice, adaptate, evident, noului 
context socio-economic; 2) în ultima perioadă, tot mai mulți oameni sunt pre- 
ocupați de a dobândi cât mai multe bunuri, proprietăţi, averi şi de a duce o 
viaţă cât mai plină de lux, chiar extravagantă, în timp ce multe persoane, se- 
meni de-ai noştri, nu posedă nici strictul necesar; din acest punct de vedere, 
se impune revenirea la teologia Sfinţilor Părinţi cu privire la rostul bunurilor 
materiale şi 3) slujirea filantropică reprezintă trăsătura comună a confesiunilor 
creștine istorice, în mod deosebit a celor două Biserici, Ortodoxă şi Romano-Ca- 
tolică. Dacă privitor la însuşirile Bisericii fiecare confesiune își revendică, mai 
deschis sau mai voalat, autenticitatea, din acest punct de vedere existând între 
ele unele diferențe, lucrarea filantropică este comună tuturor şi, mai ales, ea 
este cea care poate să le apropie mai mult, să le unească. Din acest motiv, apre- 
ciez că cea mai bună şi mai sigură cale de apropiere în mişcarea ecumenică o 
reprezintă tocmai conlucrarea în plan filantropic, caritativ. 

În conferința de față mă voi referi pe scurt la unii dintre părinții Bisericii 
Răsăritene care au teologhisit despre filantropie, dar au şi înfăptuit-o, la câteva 
dintre instituţiile filantropice ale Bisericii Ortodoxe Române în decursul tim- 
pului, pentru ca în încheiere să prezint, în linii generale, activitatea filantropică 
a Bisericii noastre în anul trecut. 

Filantropia, termen specific creştin, însemnând iniţial iubirea lui Dumnezeu 
faţă de om, devine, în Biserică şi prin Biserică pentru toată lumea, o slujire 


! Sfântul evanghelist loan îl defineşte pe Dumnezeu ca fiind „iubire” (1In 4,8). Aşadar fi- 
lantropia își are originea în Sfânta Treime. Același evanghelist, evanghelistul iubirii, spune: 

fundamentală închinată lui Dumnezeu şi oamenilor, cele două aspecte fiind 
cele mai mari porunci din Lege. Dumnezeu, „Tatăl nostru”, fiind „iubitor de 
oameni”, noi, fiii lui, suntem chemaţi să urmăm „filantropia” lui Dumnezeu?, 
iubirea aproapelui fiind semnul concret al urmării Mântuitorului: „Întru 
aceasta vor cunoaște toți că sunteți ucenicii mei, dacă veţi avea dragoste unii 
faţă de alții” (n 13,35). 


Din învăţătura unor Părinţi ai Bisericii Răsăritene cu privire 
la filantropie, din perspectiva concepţiei despre bunurile materiale 


Sfinţii Părinţi ai Bisericii, atât cei răsăriteni, cât şi cei apuseni, au dezvoltat 
o amplă teologie a filantropiei, cuprinzând toate aspectele, începând cu cele pe 
care le oferă Sfânta Scriptură a Vechiului şi, mai cu seamă, a Noului Testament 
(îndemnuri la milostenie, fapte concrete de filantropie, culminând cu lucrarea 
Mântuitorului), continuând cu învățăturile dezvoltate pe marginea textului 
sacru, aducând adesea exemple şi din natura înconjurătoare. 

Cel dintâi scriitor bisericesc care se referă la necesitatea şi motivaţia filan- 
tropiei, din perspectiva menţionată mai sus, este Clement Alexandrinul (150- 
215/216). El insistă asupra ideii că Dumnezeu a făcut totul în comun, atât 
neamul omenesc, cât şi bunurile materiale; din această perspectivă, cei mai 
bogaţi sunt datori să-i ajute pe cei mai săraci: 


AD 


„Noi îl iubim pe Dumnezeu fiindcă el ne-a iubit cel dintâi” (1In 4,9). Cu alte cuvinte, primul 
filantrop a fost Dumnezeu. Termenul filantropos, nu prea des întrebuințat în Sfânta Scriptură, 
se referă atât la filantropia lui Dumnezeu, cât şi la filantropia ca relaţie între oameni. Acest 
termen îl întâlnim în Noul Testament la sfântul apostol Pavel: „Iar când bunătatea şi iubirea 
de oameni a Mântuitorului nostru Dumnezeu s-au arătat, el ne-a mântuit” (Tit 3,4-5). Ca re- 
laţie între oameni, termenul filantropos îl întâlnim în Fap 27,3 („Și a doua zi am ajuns la Sidon. 
Iuliu, purtându-se față de Pavel cu omenie, i-a dat voie să se ducă la prieteni ca să primească 
purtarea lor de grijă”) şi 28,2 („Iar locuitorii ei ne arătau o deosebită omenie, căci, aprinzând 
foc, ne-au luat pe toți la ei din pricina ploii şi a frigului”). Menţionăm şi faptul că în același 
sens mai este folosit foarte rar şi în Vechiul Testament (ex: 2Mac 9,27: „Că bună nădejde am 
că el cu blândeţe şi cu iubire de oameni, urmând voia mea, va petrece cu voi”). Iniţial filantro- 
pia i-a fost atribuită numai lui Dumnezeu, ulterior, ea s-a extins şi la oameni (cf. Antonie 
PLĂMĂDEALĂ, „Biserica slujitoare în Sfânta Scriptură, în Sfânta Tradiţie şi în Teologia con- 
temporană”, StIeol 26/5-8 (1972) 440; cf. şi Mihai Vizirru, „Forme ale filantropiei în epoca 
apostolică”, Analele Științifice ale Univ. „AL. I. Cuza” din Iaşi (serie nouă) Teologie 1 (1992) 13. 

? Ioan Vasile LEB, „Contribuţii la istoria operei caritative şi a asistenţei sociale în Biserica 
Ortodoxă Română”, în Biserică şi implicare - studii privind istoria Bisericii Ortodoxe Române, 
116. 

Dumnezeu a arătat neamul omenesc în comun. Şi anume de aceea a făcut toate 
bunurile oamenilor în comun, nu pentru ca bogaţii să ia stăpânire mai mult decât 
alții. Dumnezeu, fireşte, a permis folosirea tuturor bunurilor, însă el a dat ca mă- 
sură necesitatea, cum aceasta trebuie să fie folosită în comun. Cel mai absurd este 
- de asemenea, şi ruşinos — când unul trăieşte în belşug şi pe mulţi îi lasă să sufere... 
Într-adevăr, este mult mai înţelept de folosit belșugul său în favoarea oamenilor 
decât a purta pietre scumpe”. 


În funcţie de modul cum ne administrăm bunurile materiale, ele pot deveni 
un mijloc sau un impediment pentru mântuire“. De aici preocuparea sistema- 
tică şi susținută a Sfinţilor Părinţi pentru milostenie, aceasta fiind singura mo- 
dalitate prin care, pe de o parte, se cultivă dragostea față de Dumnezeu şi de 
aproapele, iar pe de alta, se păstrează un echilibru şi o oarecare egalitate între 
oameni. 

Citind predicile Sfinţilor Părinţi din secolele IV-V în special, nu întâlnim 
subiect mai insistent abordat ca cel al milosteniei. Sfinţi ca Vasile cel Mare, 
Grigore de Nazianz, loan Gură de Aur ş.a. în Răsărit, dar şi sfinții Ambroziu, 
Augustin şi Ieronim, dar şi alții din Apus au vorbit şi scris mult pe această 
temă. De la profeţii Vechiului Testament și de la Mântuitorul Iisus Hristos nu 
s-a mai auzit o predică atât de călduroasă în favoarea săracilor şi în apărarea 
celor oprimaţi sau în suferință ca predicile Sfinţilor Părinți. 

Ei prezintă milostenia ca fiind o virtute mai presus decât postul şi rugăciu- 
nea cu lacrimi’, mai înaltă decât darurile aduse la biserică“ şi fecioriei”, supe- 
rioară chiar oricărei virtuţi. Ei recomandă milostenia ca pe cea mai adecvată 


° CLEMENT ALEXANDRINUL, Paedagogus: PG 8, 541 apud Ignaz SEIPEL, Die wirtschafstethischen 
Lehren der Kirchenvater, Graz-Austria 1972, 87. 

1 Sebastian ŞEBU, „Forma şi conținutul predicii creştine în primele trei veacuri”, StTeol 
19/3-4 (1967) 218. 

* Vasile cel Mare, Către cei bogați: PG 30, 287 apud Gh. I. SOARE, op. cit. 42. 

* IOAN GURĂ DE AUR, Omilia XLVI la Matei, 543: PSB, 23, Omilii la Matei, tr. Dumitru 
Fecioru, EIBMBOR, Bucureşti 1994; IDEM, Omilia L, 3, la Matei: PG 58, 507-508 apud Ibidem. 
Sfântul Ioan compară milostenia cu jertfa şi o numeşte mai mare decât aceasta, chiar şi fecio- 
ria îi este inferioară, „deoarece fecioria este o podoabă a unei persoane, pe când milostenia 
este necesară tuturor” (cf. IDEM, In Math. hom. 50: PG 58, 510, apud Ignaz SEIPEL, Die wirt- 
schafstethischen Lehren der Kirchenvater, 62). Probabil, Sfinţii Părinţi, în acest context, s-au 
inspirat din cuvântarea sfântului apostol Pavel ţinută în Areopag, în care, între altele, face 
următoarea afirmaţie: „Dumnezeu... a făcut dintr-un sânge tot neamul omenesc” (Fap 17,26). 

7 IOAN GURĂ DE AUR, Despre pocăință: PG 49, 293, apud Ignaz SEIPEL, Die wirtschafste- 
thischen Lehren der Kirchenvater. 

8 VASILE CEL MARE, Omilia la Ps. XIV, 5, 220-22: PSB, 17, Omilii la Hexaemeron, Omilii la 
Psalmi, Omilii la cuvântări, tr. Dumitru Fecioru, EIBMBOR, Bucureşti 1986; IOAN HRISOSTOM, 

formă de închinare lui Dumnezeu, ca mijloc de ştergere a păcatelor” şi chiar ca 
modalitate de asemănare cu Dumnezeu”. 

Că Dumnezeu a creat oamenii având „egalitatea originară” o afirmă limpede 
sfântul Ioan Gură de Aur, care zice: „Dumnezeu a făcut anumite lucruri spre 
folosință comună”, de care neamul omenesc se minunează (aerul, apa, soarele, 
pământul, lumina, stelele ş.a.), tocmai pentru că oamenii au aceeași origine 
comună şi, implicit, sunt frați. El subliniază mai departe: „Dumnezeu tuturor 
le-a făcut aceiaşi ochi, acelaşi corp, acelaşi suflet: la toţi este acelaşi chip”. Con- 
cluzia este că oamenii, fiind egali şi fraţi, trebuie să se ajute frăţeşte. 

Şi sfântul Grigore de Nyssa (335-394), asemenea celorlalți Părinţi, asemenea 
lui Hristos care a luat natura omenească pentru a o sfinţi şi bolile omeneşti 
pentru a le vindeca, afirmă că şi noi, oamenii, „în baza naturii umane comune, 
trebuie să-i ajutăm pe cei bolnavi”. Punctul său de plecare în argumentarea 
datoriei de a-i ajuta pe cei în nevoi de tot felul este acela că toate îi aparţin lui 
Dumnezeu, iar oamenii trebuie să formeze o viață comună. Toate sunt ale 
Tatălui comun, iar noi suntem fraţii aceleiași rădăcini. Pentru că noi suntem 
frați, de aceea este mai bine și mai drept când noi moştenim în mod egal". 

Sfântul Vasile, referindu-se la proprietate şi, mai ales, la modul de dobândire 
a ei, prezintă un foarte sugestiv şi amănunțit dialog cu scopul de a-i face con- 
ştienți pe ascultători (şi pe cei supuşi păcatului lăcomiei) de gravitatea încăl- 
cării poruncii de a stăpâni mai mult decât este necesar şi de necesitatea milos- 
teniei. El adânceşte această idee arătând că, deşi în aparenţă noi suntem pro- 
prietarii bunurilor materiale, în realitate, numai Dumnezeu este proprietar, 
noi administrându-le o anumită vreme, şi de aici ar trebui să vină şi preocupa- 
rea de a le chivernisi mai cu folos: 


Spune-mi numai ce-ţi aparţine ţie? De unde ai primit ce ai în viaţa ta? Întocmai ca 
unul care ar merge la teatru şi ar pune stăpânire pe un scaun, ca şi cum ar fi pro- 
prietatea sa. Tot aşa sunt şi bogaţii. Căci ei iau totul [din ceea ce aparține în comun 
- n.n.] şi fac proprietatea lor privată. Căci dacă fiecare ar lua ceea ce este de folos 
pentru necesitatea sa personală și ar lăsa ceea ce este în plus celor în nevoi, nimeni 
nu ar fi bogat şi nimeni sărac... Nu eşti tu un hoț, tu, pentru că bunurile pe care 


Omilia XXXIV, 4 la I Cor.: PG 61, 290 şi 292; GRIGORE DE NAZIANZ, Logos 14: PG 35, 895, 
apud Gh. I. SOARE, op. cit. 

” IOAN HRISOSTOM, Omilia L la Matei, 583-586, în vol. cit.; IDEM, Despre milostenie III, 1: 
PG 49, 293, apud Gh. I. Soare, op. cit. 

10 GRIGORE DE NAZIANZ, Păstorul: PG 37, 895, apud Gh. I. Soare, op. cit. 

1! GRIGORE DE Nyssa, De pauperibus amandis-Oratio II: PG 46, 465, apud Konrad Far- 
NER, 0p. cit. 66. 

le-ai primit spre administrare le transformi în propria ta avere? Pâinea pe care tu 
o păstrezi îi aparține celui înfometat. Hainele pe care tu le ţii în dulap aparțin celui gol; 
celui desculț, papucii care zac la tine, celui în nevoi, banii pe care tu i-ai îngropat!?. 


Pentru a dovedi că folosirea în comun a tuturor bunurilor este starea firească, 
el aduce ca argument prima comunitate creştină, pe care, de altfel, o şi prezintă 
ca model: „Primii creştini aveau totul în comun: sufletul, inima, masa, era o 
fraternitate indivizibilă, o caritate sinceră care din mai multe trupuri nu făcea 
decât un singur tot, care grupa suflete diferite într-o unitate de perfectă 
armonie”. Spre a fi mai convingător, el foloseşte comparații cu ființe inferioare 
omului, ca măcar din exemplul lor să învăţăm. În comentariul său la Hexae- 
meron, de pildă, ne trimite la exemplul peştilor: 


Cum se face că fiecare neam de peşti, după ce i s-a dat locul propriu, nu intră peste 
alte neamuri, ci locuieşte în propriile lui hotare? Peştii n-au geometrie care să le 
împartă locuinţele; nu sunt împrejmuiţi cu ziduri; nu sunt hotărniciți cu pietre de 
hotar, ci singuri și-au luat locul care îi este de folos fiecăruia. Golful acesta hrăneşte 
cutare neam de peşte, celălalt altele; unele golfuri sunt pline de peşti, altele goale. 
Nici un munte cu vârfurile lui ascuţite întinse în sus nu-i desparte, nici râul care 
să le taie trecerea, ci o lege a naturii distribuie în chip egal şi drept locuinţa de care 
are nevoie fiecare neam de peşti!!. 


În aceeaşi idee se exprimă şi sfântul Grigore de Nazianz, care este mai direct 
şi mai tranşant decât sfântul Ioan Gură de Aur, arătând clar că această diferen- 
tiere între oameni, din punct de vedere al proprietăţii, se datorează păcatului 
şi, prin urmare, nu este o stare firească. De aceea noi trebuie să privim şi să 
tindem spre starea originară, cea a egalităţii. El spune limpede: „De la început 
n-a fost aşa; Dumnezeu l-a creat pe om liber şi autonom. EI a fost bogat, căci 
bunurile paradisului i-au stat liber spre folosință. Primul pizmătăreț şi căută- 
tor de ceartă, şarpele, a distrus armonia originară şi nobila natură prin lăco- 
mie s-a stricat”. 

Că Dumnezeu le-a creat pe toate spre folosință comună, sfântul Grigore o 
întăreşte, asemenea marelui Gură de Aur, cu dovada că tocmai cele mai fru- 
moase şi mai bune lucruri de pe pământ aparţin tuturor în comun, săracilor şi 


12 VASILE CEL MARE, Hom. Luk 12,18, 7, apud Yves COURTONNE, Un temoin du IV-e siecle 
oriental: Saint Basil et son temps d' apres sa corespondance, Paris 1973, 53. 

13 VASILE CEL MARE, Hom. Dicta tempore famis...8: PG 31, 325 apud Antonie PLĂMĂDEALĂ, 
op. cit., 281. 

14 VASILE CEL MARE, Omilii la Hexaemeron: PSB 17, tr. D. Fecioru, EIBMBOR, Bucureşti 
1986, 151. 

bogaţilor, ca, de exemplu: aerul, focul, apa, pământul pe care toţi le pot folosi. 
În schimb, bunurile fără valoare, ca pietrele scumpe, hainele bogate şi făcute 
cu artă, precum şi alimentele selecte, le posedă numai cei bogaţi”. Și concluzia 
sa este la fel de clară: 


Tu însă priveşte la egalitatea originară, şi nu la distrugerea ulterioară. După pute- 
rile tale, cinstește străvechea libertate şi combate nevoia. Bogăția ta nu trebuie să 
constea în averi şi bunuri, ci în evlavie, nu în aur, ci în virtute şi, de fapt, numai în 
aceasta singură constă!. 


Preocupat de același aspect, sfântul Vasile cel Mare nu consideră suficientă 
doar descrierea păcatului sau a virtuţii, ci oferă şi remediul concret pentru 
„păcatul originar”: „Îndepărtează păcatul originar prin împărţirea alimentelor. 
Căci precum Adam, prin mâncarea păcătoasă, a transmis păcatul mai departe, 
aşa distrugem noi mâncarea vicleană, când îi ajutăm pe cei în nevoi şi foame”. 

Ca şi sfântul Ioan, sfântul Grigore de Nazianz, după ce arată că Dumnezeu 
le-a creat pe toate bune şi spre folosință comună și după ce face îndemnuri ca 
şi noi să privim la egalitatea originară, descrie în modul cel mai concret cum 
putem restabili situația creată ca urmare a lucrării diavolului: 


Sprijină-i pe bolnavi, mângâie-i pe cei în nevoi! Eşti sănătos şi bogat, atunci alin- 
tă-i pe cei bolnavi şi în lipsuri! Nu eşti căzut tu însuţi, atunci ajută-l pe cel în nevoie, 
care este căzut şi strâmtorat! Eşti tu bucuros, atunci stai alături de cel nemângâiat! 
Eşti dăruit cu bunuri, atunci îndură-te de acela care suferă în nefericire! Arată-te 
pentru aceasta recunoscător lui Dumnezeu, că tu aparții celor cărora le merge 
bine, şi nu celor cărora au nevoie de facerea de bine, că tu nu ai nevoie să priveşti 
la mâinile altora, ci mai mult alții privesc la ale tale! Caută ca prin fapte bune să 
depăşeşti cinstea aproapelui. Urmează milei lui Dumnezeu şi fii pentru cei în sufe- 
rință un dumnezeu. Prin nimic nu are omul aşa mare parte la Dumnezeu ca prin 


fapte bune". 


'5 Ignaz SEIPEL, Die wirtschafstethischen Lehren der Kirchenvater, 104. Mântuitorul, în re- 
petate rânduri, mai ales în contextul în care vorbeşte de Legea Nouă (în predica de pe munte), 
face trimitere la păgâni, la modul lor de viață, tocmai pentru a scoate în evidenţă superiorita- 
tea învăţăturii sale. Sfântul Grigore distinge în interiorul istoriei omenirii două stări evidente: 
starea paradiziacă şi cea postparadiziacă, graniţa dintre ele constituind-o păcatul (cf. Ulrich 
BAUKMANN, Gregor von Nazianz: Gegen die Habsucht (Carmen 1,2,28), München - Wien — 
Zurich 1988, 13). 

16 GRIGORE DE NAZIANZ, 14 Homilie: PG 35, 892, apud Martin Hengel, op. cit. 11; cf. şi 
Ibidem, apud Konrad FARNER, op. cit. 65. 

17 Apud Gerhard K. SCHAFER, op. cit. 85. 

15 Apud Gerhard K. SCHAFER, op. cit. 59. 

Mai mult, în Comentariul la Evanghelia după Matei, acelaşi mare exeget al 
Bisericii sfântul loan Hrisostom, vorbind despre milostenie în general, arată 
că ea nu este doar o simplă faptă bună, ci chiar fundamentală, şi că nu se poate 
concepe viaţa oamenilor fără practicarea ei: „Nici viața aceasta n-ar fi cu pu- 
tinţă să se menţină dacă ai desfiinţa milostenia, iertarea, iubirea de oameni”. El 
insistă asupra acestei idei întărind afirmaţia prin faptul că subliniază înțelep- 
ciunea Creatorului, care 


n-a lăsat milostenia numai pe seama raţiunii, ci multe părți ale ei le-a pus sub ti- 
rania legilor naturii. Potrivit acestor legi, părinţii îi miluiesc pe copii, copiii pe 
părinţi. Legile acestea nu-i stăpânesc numai pe oameni, ci şi pe animalele necu- 
vântătoare. Potrivit acestor legi se fac legăturile între fraţi, între rude, între cunos- 
cuți, în sfârşit, legăturile de la om la om. Suntem înclinați din fire spre milostenie. 
Pentru că Dumnezeu vrea tare mult să se facă lucrul acesta, a poruncit naturii să 
contribuie şi ea mult la săvârşirea milosteniei!”. 


În altă parte, el zice: „Înainte de alte lucruri, omul să înveţe să miluiască. 
Pentru că a milui înseamnă a fi om! Mare şi cinstit lucru este omul milostiv 
(Prov 20,6)”. Şi concluzia clară, fără echivoc: „Dacă nu eşti milostiv, ai încetat 
a fi om”%. După această concluzie foarte precisă, continuă: „Pentru ce te mi- 
nunezi când spun că a milui înseamnă a fi om? Spun încă ceva mai mult: a 
milui înseamnă a fi Dumnezeu. Fiţi milostivi, precum Tatăl vostru Cel din ce- 
ruri milostiv este (Mt 5,48)”. Şi încheie cu îndemnuri practice: „Să învăţăm dar 
să fim milostivi pentru toate aceste pricini, dar mai cu seamă pentru că şi noi 
avem nevoie de multă milă. Să nu socotim că trăim atâta vreme cât nu facem 
milostenie”. 

Sfinţii Părinţi au adus argumente şi din natură pentru a dovedi că omul, 
fiind ființă comunitară, trebuie să trăiască ca atare: 


Imită, omule, pământul! Fă roade ca el! Nu te arăta mai rău decât pământul cel 
neînsuflețit. Pământul nu dă roade pentru propria lui desfătare, ci pentru ca roa- 
dele să-ţi slujească ţie. Şi tu, dacă vei arăta rod de binefacere, rodul acesta ţi-l 
aduni pentru tine, că mulțumirile pentru faptele bune se întorc la săvârşitorii lor. 
Ai dat celui flămând; dar ce ai dat rămâne tot al tău şi ţi se întoarce cu adaos. După 
cum grâul care cade în pământ dă rod celui ce l-a aruncat, tot aşa, şi pâinea dată 
celui flămând aduce mult folos mai târziu”. 


1? JOAN GURĂ DE AUR, Scrieri, partea a treia Omilii la Matei..., 607. 
% JOAN GURĂ DE AUR, Scrieri, partea a treia Omilii la Matei..., 608. 
21 JOAN GURĂ DE AUR, Scrieri, partea a treia Omilii la Matei..., 608. 
2 Antonie PLĂMĂDEALĂ, Idei sociale în ..., 402. 

Sfinţii Părinţi Răsăriteni înfăptuitori ai filantropiei - câteva exemple 


Un prim exemplu concret de filantropie consemnat este cel din vremea 
sfântului Ciprian de Cartagina, În anul 253, când Numibia a fost atacată de 
barbari, mulți locuitori ai provinciei au fost luaţi ca sclavi, situaţie în care episco- 
pii numibieni au hotărât să-i răscumpere. Pentru a-şi putea împlini scopul, au 
apelat pentru un ajutor financiar şi la creştinii din Cartagina, sfântul Ciprian 
reuşind să adune, în urma unei colecte, suma de 100.000 de sesterți. 

Un rol însemnat în lucrarea filantropică a Bisericii Răsăritene l-au jucat 
comunitățile monahale. Încă de la apariţia lor (veacul al III-lea), mănăstirile 
încep a fi adevărate şcoli de rugăciune, de muncă şi de caritate”. În acest sens, 
se povesteşte, de pildă, că în vremea sfântului Pahomie cel Mare (276-349), în 
timpul unei secete, acesta a distribuit gratuit poporului grâul mănăstirii. De 
asemenea, un frate al sfântului Grigore de Nyssa (335-394/395), deşi trăia în 
singurătate, prin lucrul mâinilor sale, găsea posibilitatea să hrănească o mulțime 
de săraci. 

Pe lângă case special amenajate pentru bolnavi, pentru vârstnici, pentru 
călugări şi clerici, mănăstirile au creat instituţii sociale şi pentru cei din afara 
clerului, pentru mireni. De regulă, spitalele erau construite pe lângă biserica 
mănăstirii, în timp ce căminele erau situate dincolo de zidurile mănăstirii. 

Din nefericire însă, informaţiile noastre despre instituţiile care au existat în 
Antiohia, Alexandria, Ierusalim, Tesalonic, Calcedon, Corint ş.a. sunt extrem 
de puţine; cele mai multe informaţii le avem despre instituţiile similare din 
Constantinopol”. 

Evident, un loc aparte în istoria filantropiei Bisericii Îl are sfântul Vasile cel 
Mare. El a pus bazele, cel dintâi într-o întreagă provincie, ale unui întreg sistem 
de îngrijire medico-socială. Acest sistem, care-i va purta numele, Vasiliada, 
cuprindea case de îngrijire a săracilor, un cămin pentru străini, un spital pen- 
tru leproşi etc. El avea în acest aşezământ: doctori, infirmieri, brancardieri, 
supraveghetori, oameni de serviciu şi pe toți de care era nevoie pentru a sluji 


* Mănăstirea era, practic, un mare atelier în care rugăciunea se îmbina cu munca, cea din 
urmă nefăcându-se numai pentru trebuinţele monahilor, cât, mai ales, pentru trebuinţele şi 
ajutorarea săracilor. În mod deosebit, această întrajutorare a săracilor era scopul și justificarea 
muncii, după cum mai târziu avea să menţioneze sfântul Vasile cel Mare, organizatorul mo- 
nahismului răsăritean. Potrivit informaţiilor istorice, în Egipt erau mănăstiri care aveau până 
la 5.000 sau chiar 10.000 de monahi, care sub conducerea unui stareţ lucrau în mănăstire, 
urmând ca din produsul muncii lor să hrănească un număr mare de săraci şi de străini (So- 
ZOMEN, Hist. eccl.VI, 28: PG 67, 1369-72; THEODORET, Hist. eccl. 10, 30). 

* Ibidem, p. 149-152. 

celor aflaţi aici. Acest aşezământ era neobișnuit pentru vremea aceea prin am- 
ploarea şi diversitatea activităţilor lui. 

Alături de clădirile menţionate se mai găseau: clădiri pentru pelerini şi că- 
lători, ospicii pentru bătrâni, spitalul pentru bolnavi, leprozeria, locuinţele 
medicilor, ale infirmierilor, ale oamenilor de serviciu, apoi celelalte dependințe 
(grajduri, staule, ateliere de tot felul, chiar şi ateliere de artă ş.a.). Sfântul Vasile 
îi scria guvernatorului Ilie, cerând aprobarea de şcoli de artă şi meşteşuguri 
pentru orfanii întreţinuţi de Biserică”. 

Din familia sfântului Vasile, sora sa Macrina a întemeiat o mănăstire în 
care îi adăpostea pe cei care erau în nevoie, iar fratele său Naucratius îi îngrijea 
într-o casă la ţară pe bătrânii fără ajutor”. 

Între cei care s-au remarcat prin filantropia practică se numără și sfântul 
Efrem Sirul (306-373). Astfel, se relatează că în anul 365, în orașul sirian Edessa 
a izbucnit o mare foamete. Pentru cei înfometați (şi bolnavi) nu exista nici un 
fel de îngrijire sau îngrijitori. În această situaţie, sfântul Efrem le-a cerut creş- 
tinilor să-i ajute pe cei în nevoi. El personal a adunat daruri şi s-a îngrijit de 
împărţirea lor echitabilă. Așa a luat ființă aici, „prin inițiativa unui om, care 
este cunoscut ca învăţător al Bisericii şi alcătuitor de imne, o întinsă operă de 
întrajutorare””. 

Pe la anul 390, pe vremea când era preot şi predicator în Antiohia, sfântul 
Ioan Gură de Aur relatează cum se desfăşura activitatea filantropică a Bisericii 
în oraşul amintit. El afirmă că multe văduve și fecioare erau întreţinute zilnic. 
În acest scop, Biserica folosea, în afară de veniturile ei, donaţii din partea creş- 
tinilor modeşti. Lista celor sprijiniți de Biserică cuprindea un număr de 3.000 
de nume. În afară de aceştia, Biserica oferea ajutor celor închiși, bolnavilor, 
celor săraci, străinilor, infirmilor şi tuturor care așteptau alimente şi haine. 
Sfântul Ioan nu-i mai pune la socoteală pe cerşetorii ocazionali, care, de ase- 
menea, se ridicau la un număr destul de mare”. 

Într-o altă cuvântare ţinută în timpul episcopatului, acelaşi autor, insistând 
asupra vieţii de obşte, face o statistică a celor bogaţi, precum şi a celor săraci 
din Constantinopol. În cuvântarea menţionată el arată că 10% din populaţia 
oraşului este bogată, aceeaşi proporţie (de 10%) este săracă, restul populaţiei 


% Gh. I. SOARE, op. cit., 82; cf. Peter KAWERAU, Geschichte der Alten Kirche, Marburg 1967, 
205. 

% Gh. I. SOARE, op. cit., 29. 

% Gh. I. SOARE, op. cit., 30. După unele informaţii, ospiciul fondat de sfântul Efrem Sirul 
avea un număr de aprox. 300 de paturi (cf. Ibidem, 85). 

% JOAN GURĂ DE AUR, Predici la Matei, apud Johannes LEIPOLD, op. cit., 188. 

este formată din oameni de condiție materială medie. Şi mai departe zice: 
„Dacă cei bogaţi şi cei cu averi mijlocii ar împărți între ei pe cei ce au nevoie 
de pâine şi îmbrăcăminte, abia dacă ar reveni un sărac la 50 sau 100 de locui- 
tori... Deci dacă numai 10 bogaţi ar vrea să-i ajute pe săraci, aşa cum ajută 
Biserica, nu ar fi nici un sărac în oraşul nostru””. 

Sfântul Ioan însă nu s-a limitat doar la a vorbi despre milostenie, ci a şi 
practicat-o. Concret, prima măsură pe care a luat-o după alegerea sa în scau- 
nul de la Constantinopol a fost aceea de a reduce la minimum cheltuielile de 
la reședință. Din economia rezultată fondează în capitală mai multe spitale; 
apoi le repară şi le îmbogățește pe cele existente”. În altă parte” găsim infor- 
maţia că sfântul Ioan i-a răscumpărat pe prizonierii căzuţi în mâinile goților. 

Episcopul Atticus de Constantinopol (+ 425) a fost aşa de darnic - spun 
izvoarele - încât el se îngrijea nu numai de proprii săraci, ci şi de cei din alte 
oraşe. Auzind că la Niceea 600 de locuitori ai orașului suferă de foame, i-a 
trimis episcopului Caliopie suma de 300 de galbeni pentru a-i ajuta”. 

Paladie* relatează că sfântul Macarie, conducătorul spitalului din Alexan- 
dria, deoarece nu putea obține nimic de la o doamnă bogată din oraş pentru 
spital, a apelat la următoarea strategie: într-o zi, i-a spus că el are mai multe 
pietre prețioase care valorează 500 de piese de argint. Primind banii în avans, 


* IOAN GURĂ DE AUR, Omilia LXXVII, în op. cit., 766. Biserica din Constantinopol ajuta 
zilnic 3.000 de văduve şi fecioare, peste acest număr adăugându-se „cei din închisori, bolnavii 
din spitale, călătorii, străinii, schilozii, cei care stau la ușa bisericii pentru hrană și îmbrăcă- 
minte, pe scurt, toţi care cer ajutor în fiecare zi”. Într-o altă predică a făcut o statistică destul 
de exactă a locuitorilor capitalei (unde, în vremea sa, locuiau 100.000 de creştini, tot atâția 
păgâni şi iudei, iar numărul săracilor se ridica la 50.000), tocmai pentru a demonstra că nu- 
mărul săracilor este mai mic decât al celor avuţi şi că, dacă cei din urmă ar dori, s-ar putea 
eradica sărăcia. 

% D, CONSTANTELOS, op. cit., 156. 

%1 G. UHLHORN, op. cit. 233. 

3 SOCRATE, Hist. eccles. 7, 21, 25: PG 67, 782, apud Ibidem, 102. Aceeaşi informaţie a fost 
preluată şi de Encyclopedie theologique, cu unele diferențe. De pildă, în lucrarea citată este 
menționată suma de 400 de monede de aur. Însă mai important de amintit este ceea ce con- 
semnează această lucrare, anume faptul că suma a fost dată „cu recomandarea de a se da, mai 
ales, săracilor a căror onoare îi împiedică să ceară ajutor” şi celor care „sunt chiar şi eretici”. Şi 
consemnează autorul care preia informaţia de la Socrate: „Nu te tulbura de diferența între 
credința noastră şi erorile lor, ajunge că sunt flămânzi” (cf. Ibidem, 7, 15, apud MIGNE, Ency- 
clopedie theologique, T. V, Dictionnnaire deconomie charitable, Paris 1885, 52). 

3 Paladie s-a născut în Galatia, către anii 363-364. A primit o solidă cultură clasică, după 
care, în 388, a plecat în Egipt spre a trăi cu monahii. La Alexandria, preotul Isidor l-a introdus 
în viaţa ascetică şi l-a încredinţat pustnicului Dorotei. 

el i-a dat în folosul spitalului, după care a condus-o în spital pentru a-i arăta 
bolnavii care au fost îngrijiţi din banii ei, spunându-i: „Iată pietrele preţioase, 
dacă nu vă plac, sunt gata să vă înapoiez suma”. Mişcată de gestul la care a fost 
obligată să participe, doamna i-a mulțumit sfântului Macarie şi i-a promis 
ajutor pe viitor”. 

Din informaţiile existente, mai sumare sau mai ample, rezultă că în Biserica 
veche au existat şi funcționat următoarele instituţii sociale: girocomiile, parte- 
nocomiile, brefotropiile, orfanotrofiile, spitalele şi xenoanele, putându-se 
identifica peste 30 de astfel de aşezăminte, majoritatea purtând numele fonda- 
torilor lor”. În ele, în cea mai mare parte, vieţuiau văduve. 

Din ampla activitate filantropică a Bisericii, sigur, spitalele nu puteau lipsi. 
Potrivit informaţiilor existente, ele erau, pentru vremea respectivă, destul de 
variate: leprozerii, maternități şi oftalmologice. Atât diversitatea, cât şi dotarea 
lor i-au făcut pe cercetători să le compare cu spitalele din vremea noastră. 

Pe lângă aşezămintele filantropice, Biserica a organizat şi patronat şi unele 
asociaţii pioase sau corporaţii caritabile, trei la număr: cei care se ocupau cu 
înmormântările (fiind chiar socotiți în rândul slujitorilor Bisericii, făcând parte 
din treptele clerului inferior, urmând uşierilor şi anagnoştilor), parabolanii 
(sanitari) şi breslele meşteşugăreşti. 


Instituţii filantropice în trecutul istoriei Bisericii Ortodoxe Române 


Filantropia Bisericii din Ţara Românească a cunoscut în decursul timpului 
mai multe forme de manifestare şi instituţii organizate: asistenţa săracilor, azi- 
luri (de la Maţău, cel al Doamnei Bălașa Brâncoveanu ş.a.), ospicii (la Sf. Vi- 
neri, la Mănăstirea Sărindar, Dudu din Craiova etc.), frăţii, bresle, xenoane, 


3 PALADIE, op. cit., c. VI, apud ibidem, 58. 

3 Autorul menționat citează şi sursa de unde a luat aceste informații, de pildă: Theofanes 
şi Cedrenos. Tot el afirmă că girocomii existau pe lângă capitală şi în alte oraşe: Antiohia, Ale- 
xandria, Ierusalim, Thesalonic, Heracleea, Niceea, Efes, Nicomidia şi Corint (cf. op. cit., 223- 
223). El chiar dă şi numele unor girocomii: Psamathia (cea ridicată de sfânta Elena), Euphrata 
(ridicată de o persoană din Euphrat care a venit la Constantinopol de la Roma, împreună cu 
alți patricieni în vremea domniei lui Constantin cel Mare), Anthemios (judecător bizantin care 
a fost trimis la Roma în 467 ca împărat al Vestului), Florentios (patrician din vremea lui Arca- 
die care şi-a transformat casa „într-un refugiu pentru vârstnici”), Dexiocrates (un alt patrician 
din timpul lui Theodosie al II-lea, la fel şi-a transformat casa în azil pentru persoane în vârstă) 
ş.a. În Ierusalim, cum am arătat deja, exista o asemenea casă fondată de sfântul Theodosie. Tot 
în Ierusalim, împărăteasa Eudochia-Athenais a construit o casă pentru bătrâni, dotată şi cu o 
capelă închinată sfântului Gheorghe etc. (cf. D. CONSTANTELOS, op. cit., 223-224) 

bolnițe mănăstirești (Vodița, Simidreni, Simidreni, Cozia, Dintr-un lemn, Sa- 
dova-Dolj, Hurez), spitale (Colțea, Sf. Pantelimon, Gârlași-Buzău, Filantropia, 
Brâncovenesc, Obedeanu Craiova, Dudești, lonaşcu-Slatina, cel din Târgovişte), 
case pentru orfani şi activităţi filantropice ocazionale (în special, în situații de 
război) şi altele. 

În Mitropolia Moldovei, pe parcursul secolelor XV-XX, întâlnim aproxi- 
mativ aceleaşi instituții cu caracter social, ca şi în Mitropolia Ungro-Vlahiei: 
frăţii, bolniţe (la Mănăstirea Putna, la Mănăstirea Neamţ, la Roman, la Mănăs- 
tirea Pătrăuți, la Mănăstirea Todireni-Burdujeni, la Schitul Tărâţa-laşi, la Mă- 
năstirea Adam și la Târgu Ocna, la Sf. Ilie-Focşani, la mănăstirile Secu, Văra- 
tec, Horaiţa, Râșca, Slatina, Agapia şi Dragomirna), ospicii (la mănăstirile 
Neamţ, Galata, Golia ş.a.), spitale (la Mănăstirea Dragomirna, Sf. Spiridon- 
Iaşi, Târgu-Neamţ, Precista Mare din Roman, la mănăstirile Galata şi Hilin- 
cea-lași ş.a.). 

Forme şi instituţii similare de filantropie întâlnim şi în trecutul Mitropoliei 
Transilvaniei: diverse colecte, acordarea de burse de studiu, înfiinţarea de so- 
cietăți filantropice, aziluri, orfelinate şi fundaţii (Şaguna, Miron Romanul, 
Gozsdu). 

De precizat că, deşi lucrarea filantropică organizată şi instituționalizată a 
Bisericii Ortodoxe Române a fost întreruptă în mod brutal în 1948, o dată cu 
instalarea oficială a regimului comunist, ea a continuat în singurele forme po- 
sibile: mese comemorative cu ocazia hramurilor bisericilor, a marilor sărbă- 
tori etc. 


Instituţii şi activităţi sociale ale Bisericii Ortodoxe Române 
în cursul anului 2007% 


Potrivit raportului de activitate prezentat în sinteză de Preafericitul Daniel, 
Patriarhul Bisericii Ortodoxe Române, în cadrul şedinţei Consiliului Naţional 
Bisericesc, sub titlul generic „Activităţi multiple şi nevoi crescânde”, reies ur- 
mătoarele date semnificative pentru lucrarea filantropică a Bisericii noastre: 

- activitatea social-filantropică a Bisericii noastre, la nivelul celor 25 de 
eparhii, este asigurată de un număr de 716 persoane (24 consilieri sociali, 29 
inspectori eparhiali, 192 asistenţi sociali teologi sau cu studii de specialitate, 
123 preoți misionari şi 63 lucrători sociali, 28 voluntari şi 257 din alte catego- 
rii de personal); 


3% DANIEL, Patriarhul Bisericii Ortodoxe Române, „Bilanţul activităţii Bisericii Ortodoxe 
Române pe anul 2007”, Lumina 52 (953), anul IV/ 4 martie 2008, 8-9. 

- în cuprinsul Patriarhiei Române funcţionează un număr de 339 aşeză- 
minte social-filantropice, dintre care: 121 așezăminte pentru copii, 35 aşeză- 
minte pentru vârstnici, 106 cantine şi brutării sociale, 42 cabinete medicale şi 
farmacii sociale, 10 centre de diagnostic şi tratament pentru persoane cu ne- 
voi sociale, 9 centre de consiliere, două centre pentru victimele traficului şi 14 
centre pentru asistența familiilor în dificultate; 

- de serviciile şi proiectele sociale desfăşurate în eparhii, în anul 2007, au 
beneficiat peste 268.511 persoane şi familii, din care 93.408 copii din aşeză- 
mintele sociale ale Bisericii, ale statului, dar, mai ales, din familii sărace şi fără 
posibilităţi de întreţinere, 17.546 persoane cu dizabilități, cu deficienţe de vor- 
bire, vedere şi auz, consumatori de droguri sau alte tipuri de dependențe, per- 
soane infectate cu HIV/SIDA, victime ale traficului şi delincvenţi, 84.288 per- 
soane vârstnice din aşezămintele de protecţie socială bisericești, din centrele 
sociale de tranzit şi adăposturi de noapte, bătrâni singuri, nedeplasabili, aban- 
donați de familie şi care prezentau grave probleme de sănătate, precum şi 
73.269 familii sărace, fără posibilități materiale sau adăpost, tineri, studenți, 
şomeri, deţinuţi eliberaţi sau victime ale inundaţiilor; 

- în anul 2007, pentru susținerea activităţilor social-filantropice, pentru 
sprijinirea celor asistați şi a sinistraţilor, la nivelul Patriarhiei Române s-au 
cheltuit aprox. 30.000.000 lei; 

- asistența religioasă în unitățile militare, penitenciare, spitale şi aşezăminte 
de ocrotire socială este asigurată de un număr de 507 preoţi, dintre care: 143 
în unităţile militare şi penitenciare, iar 364 în spitale şi în aşezăminte de ocro- 
tire socială; 

- în activităţile pastoral-misionare şi cultural-spirituale au fost implicate 
activ asociaţiile şi fundaţiile care funcţionează cu binecuvântarea Sf. Sinod sau 
a ierarhilor eparhioți, activitatea lor concretizându-se în: acțiuni umanitare, 
organizarea de tabere şi pelerinaje, organizarea de centre misionare pentru 
tineret, activităţi de catehizare şi manifestări misionar-comemorative, edita- 
rea şi difuzarea unor publicaţii creştine şi a cărţilor de rugăciune; organizarea 
de conferinţe, simpozioane, întâlniri pentru tineret şi seri creştine, organiza- 
rea de concursuri pentru promovarea tradiţiilor şi a valorilor ortodoxiei etc. 


Concluzie 


Slujirea filantropică a Bisericii, „Trupul lui Hristos”, este una esenţială. Prin 
slujirea oamenilor, aceasta îi urmează lui, pentru că Hristos însuși, Intemeie- 
torul şi Capul ei, „n-a venit să i se slujească, ci ca să slujească”. 

Biserica, indiferent de contextul politic, social sau economic în care a acti- 
vat, a desfăşurat o neîntreruptă şi complexă lucrare social-filantropică, adap- 
tată situaților concrete ale fiilor ei. 

Această lucrare a fost efectuată atât în primul, cât şi în al doilea mileniu, 
când Biserica a creat noi instituţii pentru întrajutorarea tuturor categoriilor de 
persoane care aveau nevoie de ajutorul semenilor. Aceeaşi lucrare socială este 
întâlnită şi în spaţiul Bisericii Ortodoxe Române, de la constituirea statelor 
feudale românești şi recunoaşterea mitropoliilor până în vremea noastră, ea 
fiind întreruptă în mod abuziv, aproape în totalitate, în perioada comunistă. 
După 1989, Biserica noastră a reactivat şi dezvoltat lucrarea filantropică, ea 
fiind o preocupare fundamentală a Bisericii, izvorul ei fiind însuşi Dumnezeu, 
„iubitorul de oameni”, iar puterea ei fiind sfânta şi dumnezeiasca Liturghie. De 
aceea, sintagma „Liturghie după Liturghie” este nu numai o realitate vizibilă, 
ci şi una în plină afirmare. 


